Anton Nawka
Anton Nawka (* 20. septembra 1913 w Radworju; † 4. apryla 1998 w Budyšinje) bě serbski spisowaćel, přełožowar, redaktor a wučer.
Žiwjenje[wobdźěłać | žórłowy tekst wobdźěłać]
Anton Nawka narodźi so 1913 jako syn wučerja Michała Nawki w Radworju. Wot 1920 wopytowaše wón Radworsku ludowu šulu a wot 1924 gymnazij w Budyšinje. Po maturje 1933 poda so Nawka na studij žurnalistiki, stawiznow a ekonomije do Berlina a Wrócława. W lětomaj 1937 a 1938 studowaše wón prawa na Krakowskej uniwersiće a běše wot 1938 při wobchodnej akademiji w Poznanju přistajeny. W lěće 1941 bu Nawka do wójska sćehnjeny a pušći so 1945 ze sowjetskeje jatby. Po tym, zo skutkowaše w nowozałoženej Domowinje, studowaše wón mjez 1946 do 1949 stawizny na uniwersiće w Poznanju. Mjez 1949 a 1954 běše wón wučer na Serbskej wyšej šuli w Budyšinje a wot 1954 docent na Serbskim wučerskim wustawje. Z politiskich přičin zhubi 1958 tute přistajenje a bu korektor w redakciji Noweje doby. Wot lěta 1968 skutkowaše jako swobodnje tworjacy spisowaćel, bu 1972 redaktor Płomjenja a lektor w Ludowym nakładnistwje Domowina. Nawka zemrě 1998 w Budyšinje.
Hižo jako redaktor dowójnskeho Serbskeho studenta pisaše Nawka powedančka a basnje. Wulke zasłužby zdoby sej Nawka z přełožkami ze swětoweje literatury, kaž na přikład Goriotec nan Balzaca abo Hrabina Kozelska Kraszewskeho kaž tež z přełožkami wjace hač dwaceći dźiwadłowych hrow.
Nawka bu 1965 z literarnym mytom Domowiny, 1970 z rjadom „Zasłużony dla Kultury Polskiej” a z čestnym znamješkom pólskeho zjednoćenstwa ZAIKS wuznamjenjeny. W lěće 1995 spožči so Antonej Nawce Myto Ćišinskeho.
Zhromadnje z mandźelskej Helenu, rodź. Juraszek z Berlina, kotruž bě w lěće 1934 jako student žurnalistiki zeznał, měješe štyrjoch dźěći.
Twórby (wuběr)[wobdźěłać | žórłowy tekst wobdźěłać]
- Kubło pod worješinu. Ludowe nakładnistwo Domowina, Budyšin 2003.
- Jadwiga. Ludowe nakładnistwo Domowina, Budyšin 1969.
- Pod wopačnej flintu. Ludowe nakładnistwo Domowina, Budyšin 1964.
- Pod wopačnej łopaću. Ludowe nakładnistwo Domowina, Budyšin 1961.
Wotkazaj[wobdźěłać | žórłowy tekst wobdźěłać]
- Anton Nawka – Literatura w katalogu Němskeje narodneje biblioteki (něm.)
- Literatura wot a wo Antonje Nawce w Serbskej bibliografiji (něm.)
pag_Latn szl_Latn hrv_Latn szl_Latn szl_Latn pol_Latn szl_Latn pol_Latn pol_Latn pol_Latn pol_Latn pol_Latn pol_Latn szl_Latn szl_Latn